## Ivace+i incorpora en la convocatòria de Digitalitza la possibilitat que les pimes beneficiades sol·liciten un avançament del 75 % de l’ajuda concedida

*** Es prioritzaran els projectes amb alt grau de complexitat i novetat
* El termini de presentació de sol·licituds començarà el 15 de gener i finalitzarà el 3 de març de 2026**

La Unitat d’Innovació de l’Institut Valencià de Competitivitat i Innovació (Ivace+i) ha publicat una nova convocatòria de Digitalitza, en la qual, per primera vegada, incorpora la possibilitat que les pimes beneficiades puguen sol·licitar l’avançament de fins al 75 % de l’ajuda concedida, amb la presentació prèvia de garanties d’un 25 % de l’import anticipat.

Esta és una de les novetats que inclou la convocatòria d’ajudes i que se suma a l’ampliació del termini d’execució dels projectes i a l’increment de l’ajuda màxima per projecte de fins als 175.000 euros.

Estos canvis, segons ha assenyalat la consellera d’Indústria, Turisme, Innovació i Comerç, Marián Cano, “estan enfocats a ajudar les indústries a desenrotllar els seus projectes en les millors condicions i amb més garanties d’èxit”.

“El nostre objectiu —ha afegit Marián Cano— és impulsar en la Comunitat Valenciana projectes de digitalització de gran abast. La digitalització no només millora la competitivitat de les empreses, sinó que obri la porta a nous models de negoci i oportunitats”.

La convocatòria Digitalitza, dotada amb un pressupost de 3,4 milions d’euros, sufraga el desenrotllament de projectes d’implantació de solucions innovadores basades en la incorporació i l’assimilació de tecnologies digitals.

A més, prioritzarà aquelles iniciatives amb alt grau de complexitat i novetat, així com les que impulsen una transformació digital sostenible mitjançant l’adopció de tecnologies que contribuïsquen a reduir l’impacte ambiental.

Mitjançant esta línia, Ivace+i ajuda en els gastos derivats de l’adquisició d’actius materials i immaterials, els gastos ocasionats per l’assessorament tècnic, consultoria i equivalents, així com els produïts per l’elaboració de l’informe de revisió de compte justificatiu.

“La digitalització —ha indicat Marián Cano— no és només una tendència, sinó una necessitat estratègica per a les empreses. És la ferramenta clau per a les empreses que busquen adaptar-se als reptes actuals i posicionar-se com a referents en els seus sectors”.

El termini de presentació de sol·licituds començarà el 15 de gener i finalitzarà el 3 de març de 2026.

Fecha: 27/12/2025